Summary: O Goberno español leva asignados ás comunidades 11.200 millóns de euros dos fondos europeos destinados á recuperación da crise xerada pola Covid. A Galiza recibiu até o de agora 681 millóns de euros, coa porción máis grande para a 'Transición verde' (318 millóns). A Galiza é o décimo territorio en fondos por persoa: 253 euros.

A asignación até o momento dos fondos europeos polo Goberno español ás comunidades autónomas implica por volta de 11.200 millóns de euros. Unha cifra que se adxudica en base aos proxectos presentados e que a profesora de Economía da USC María Cadaval cualifica como "poxa competitiva". Deses miles de millóns asignados en 2021, a Galiza recibe 681 millóns de euros. Isto implica 253 euros por habitante, o que sitúa o país como o décimo entre as 19 comunidades do Estado. Se ben está por riba da media estatal, que se sitúa nos 245 euros por habitante, fica sensibelmente por baixo do que 'toca' en territorios como Estremadura (412 euros por habitante), A Rioxa (355) ou Nafarroa (315). Este décimo posto que ocupa Galiza nesta 'repartición' dos fondos por habitante é inferior á posición do país na achega ao Produto Interior Bruto (PIB) do conxunto do Estado, onde Galiza é sexta; ou o seu peso poboacional, onde é quinta. De cara a 2022, o Goberno español presentou as prioridades para o primeiro semestre. Asignaranse outros 2.731 millóns destes fondos, dos que a Galiza recibirá 169 millóns. Transición verde e dixitalización María Cadaval lembra que os fondos europeos, se ben son unhas asignacións europeas ao Goberno español que "non teñen carácter territorial", si que teñen "impacto territorial". A Unión Europea, explica a Nós Diario, marca as liñas xerais, os obxectivos aos que se deben dedicar, e os fondos non responden a criterios de territorios ou poboación para se asignar. Dos 681 millóns que recibiu a Galiza, case a metade do total (47%) corresponde a 'Transición verde', mentres que a 'Dixitalización' leva 14% e 'Protección social' 13%. 'Turismo' recibe 9% deses 681 millóns mentres 'Emprego' fica con apenas 7%. Sobre os ataques do Goberno galego á distribución polo Executivo español dalgunha partida dos fondos europeos, Cadaval insta a Xunta a se "centrar" no que considera importante destes fondos: "Condicionar" que os importantes fondos que van recibir as empresas teñan "repercusión" no territorio. Gonzalo Rodríguez, economista e tamén profesor na USC, lamenta que desde o Goberno galego semelle que a única baza que se xoga é "deixar que o mercado lidere". María Cadaval augura que van ser unhas poucas grandes empresas as que "ven levar o groso dos fondos" e Gonzalo Rodríguez lamenta que non haxa desde a Xunta unha aposta neste sentido polas empresas medias. "A diferenza entre os países que funcionan ben e os que funcionan mal son os que teñen un tecido de empresas medianas e os que non", afirma a Nós Diario. Nesta liña, apunta Rodríguez, a Galiza debería evitar deixarse arrastrar polo que denomina "forza de gravidade de Madrid" e centrarse "nese espazo natural para a economía galega que é o norte de Portugal".


Summary: Despois dun ano e medio, esta fin de semana por fin poderemos volver a desfrutar de campos cheos de espectadores, unha medida que seguro favorece á SD Fisterra. Ademais, o Sofán visita un mítico estadio galego, o Xallas debuta oficialmente e o Fisober recibe ás líderes. Falamos cos adestradores para coñecer como chegan os equipos nesta #PreviaQPC

Grandes partidos os que depara esta primeira xornada do mes de outubro, que parece que será tamén a primeira bañada en auga. Na 3ª RFEF, o Sofán visita o sempre difícil campo de Cantarrana en Viveiro co afán de levarse a primeira vitoria da tempada, mentres que na preferente, Fisterra e Xallas teñen partidos importantes para amosar as súas aspiracións. Ademais, en fútbol sala, comezaría este domingo a liga para o Villa de Cee, pero a federación decidiu finalmente aprazar as dúas primeiras xornadas para aliviar o protocolo. As que si que xogan serán as rapazas do Fisober, que reciben ás primeiras clasificadas. Todo, resultados en directo e táboas, o poderedes ver, como sempre, en www.futboldacosta.com Viveiro – Sofán (Domingo, 12:00 - Cantarrana) Pese a merecer máis, o Sofán chega a esta cuarta xornada con só dous puntos, o que apura aos de Carballo a ir ao mítico Cantarrana en busca dunha vitoria. "Temos a sensación de que merecemos máis e ese foi o noso punto de partida nesta semana para encarar o partido do domingo", di o míster, Alberto Rodríguez. En fronte, o duro Viveiro, que logrou unha folgada permanencia na complicada Terceira División do ano pasado. Preséntanse ao choque coa mesma puntuación e necesidade que os do Carral, polo que se espera un encontro moi igualado: "Esperamos un partido pechado, contra un equipo que ten unha base de traballo de anos anteriores e ao que trataremos de incomodar dende o minuto un", avisa o técnico. Fisterra – Boiro (Domingo, 17:00 – Arasolis) Non se fixo de esperar o primeiro gran partido para esta renovada SD Fisterra, e terán este domingo a un dos, como eles, grandes favoritos para estar nas posicións altas da preferente. Un Boiro que vén de empatar na casa co Paiosaco, e que poderían deixar xa a cinco puntos de conseguir a vitoria. "Esperamos un partido moi complicado contra un gran equipo, pero xogamos na casa e co alento da nosa xente esperamos levar os tres puntos", di Juan Purrúa, consciente de que o aumento de aforo (xa poderá entrar o 100%) xoga a favor dos fisterráns: "Estou desexando ver Arasolis cheo, temos a mellor afección de Galicia". Con respecto á primeira xornada, parece que poderá ampliar un pouco a lista de convocados, xa que a Laracha só levou quince xogadores. Volve Diego Cespón e podería estrearse ca camiseta verde Cristian, ex do Xallas. Xallas – Laracha (Domingo, 17:30 – A Fontenla) Despois de que a Federación decidira suspender o seu primeiro partido na mesma fin de semana, o Xallas si fará este domingo o seu debut oficial na tempada de preferente. Será na casa e ante o Laracha, que vén de perder co Fisterra. " É certo que eles xa pasaron o primeiro partido e estarán máis tranquilos, pero nós puidemos xogar polo menos un amigable esta semana ante o Dumbría e penso que chegamos ben", destaca David González. Un Xallas, que presentará este domingo ante a súa xente un equipo con varias caras novas que está por ver ata onde pode chegar nesta difícil categoría: " Conseguimos incorporar xogadores con moita experiencia, que mesturado coa xuventude que tiñamos, espero que nos de un salto de calidade e ilusión importante para competir ben", confía o míster. Fisober – Ribeira ( Domingo, 12:15 – O Conco) Difícil reto o que lle espera este domingo ás de Dani Costa, que reciben nada máis e nada menos que as líderes da liga, o Ribeira – Lieders. Un duro exame para ver cales son as aspiracións das dumbriesas, que gañaron un encontro e perderon outro polo momento.


Summary: O Ministerio de Sanidade xa ten redactada a resolución que imporá que os pacientes non ingresados que reciben medicación dende o hospital teñan que pagar 4,13 euros por algúns medicamentos, entre os que se atopan tratamentos contra o cancro

Máis madeira. Apenas vinte e catro horas despois de que transcendese o xeito en que o Ministerio de Sanidade vai concretar o repagamento do transporte sanitario non urxente -cinco euros por traxecto, con límites de entrre 10 e 60 euros mensuais- o departamento de Ana Mato ultima outra medida semellante, neste caso para os tratamentos que reciben os e as doentes que, malia non estaren ingresados, reciben medicación dende a farmacia hospitalaria. No momento en que se aprobe unha resolución cuxo bosquexo xa está redactado, os pacientes seguirán a pagar estes fármacos cos seus impostos e, ademais, terán que achegar 4,13 euros por eles. O texto deste proxecto de resolución explica que a modificación impulsada polo Goberno central afecta "aos medicamentos que, sen ter a cualificación de uso hospitalario, teñen establecidas reservas singulares" consistentes "en limitar a súa dispensación aos pacientes non hospitalizados nos servizos de farmacia dos hospitais". Estes fármacos "estaban exentos de achega do usuario" e se "fosen dispensados na oficina de farmacia mediante receita, estarían suxeitos á correspondente achega dos usuarios". A través dunha modificación legal introducida polo gabinete de Mariano Rajoy no mesmo Real Decreto co que recortou as pensións, a vía está libre para "que ditos medicamentos e produtos sanitarios estean suxeitos tamén á achega do usuario", admite Sanidade. Se é aprobado sen modificacións o novo repagamento aféctalle a medicamentos para tratar o cancro e a hepatite, entre outras doenzas O réxime de repagamento destes fármacos estará suxeita á coñecida como "achega reducida" que, segundo unha lei de 2006, consiste "nun 10% do prezo dos medicamentos", cun límite fixado polo actual Goberno do PP nos devanditos 4,13 euros. Esta será a cantidade aplicada para tratamentos de multitude de enfermidades, entre as que se inclúen afeccións oncolóxicas como o cancro de mama (Tyverb, Xeloda) ou de próstata (Zytiga), antivirales contra a hepatite C (Ribavirina, Pegintron, Copegus), produtos para controlar a asma (Xolair) ou un tratamento para a esclerose múltiples (Sativex). Este proxecto activou as alarmas en colectivos de doentes como a Asociación Española contra o Cancro (AECC), que tamén vén de reclamar que o Goberno central non aprobe o mencionado repagamento para o transporte sanitario non urxente, especialmente utilizado polos pacientes oncolóxicos. A través dun comunicado a AECC lembra que "case o 80%" da poboación do Estado "tivo unha experiencia moi cercana co cancro e o 4% padece a enfermidade". Estes datos, di, lévana a "esixir" que "haxa unha modificación" para "protexer os pacientes de radioterapia e quimioterapia, polo risco vital que suporái deixar o tratamento por non poder asumir o custo do transporte ao centro sanitario".


Summary: Se Jácome e Baltar foron quen de bailar unha polca, sen adestrar e sen nada, velos camiñar de ganchete pola rúa do Paseo pronto formará parte da anormal normalidade deste Ourense tan emboutado pola monotonía

"O essencial é saber ver, / Saber ver sem estar a pensar, / Saber ver quando se vê, / E nem pensar quando se vê / Nem ver quando se pensa". (O guardador de rebanhos, Fernando Pessoa). De todos aqueles pactos municipais que o pasado día quince dislocaron a orde natural das cousas, houbo dous que moito lle chocaron ao respectábel público. Un pola banda de Laíño, o de Barcelona, e outro pola banda de Lestrove, o de Ourense. Para referirse ao da Ciutat Condal, o ilustre xornalista limiao asentado en Catalunya, Manuel Dobaño, colgaba nas redes o seguinte chío: «Bailar un valse non é o mesmo ca bailar con Valls, aínda que moitos o malpronuncien igual». A alcaldesa de Barcelona talvez pretendía convencernos de que estaba a bailar un valse co PSC e que Valls só era un estorbo necesario, a "escopeta" do trío co que nin sequera bailaría os últimos pasos dunha peza. Nin "un permite", que digamos. Mais, como a política non só é teatro senón que, do outro lado do pano, mesturada cos espectadores sempre rebule a crúa realidade, o acontecido finalmente foi que Ada Colau nos acabou despachando cunha especia de rancheira nidiamente descompasada: "Esta es la yenca que se baila así: Izquierda, izquierda, derecha, derecha. Adelante, detrás, un, dos, tres". A noivado do PP e DO en Ourense azorra un maior grao de picardía porque, despois de tanto desamor, se nunca se acercaron nin sequera para bailar o solto, por moitas milongas que nos conten, hanos custar barro e fariña comprender como, sen antes bailar o arrimado, aparecen compartindo a mesma alcoba. Claro, cando a malura de mandar por mandar é como a fame negra, entón non hai odios nin fobias nin rabos de gaitas que vallan. Nese negror acibeche, malia o cariz lustroso da estampa, todo se acaba afumando –ou esfumando– en aras ás inconmensurábeis ansias de poder que ferven e referven no mesmísimo fel da condición humana. Por iso, se Jácome e Baltar foron quen de bailar unha polca, sen adestrar e sen nada, velos camiñar de ganchete pola rúa do Paseo pronto formará parte da anormal normalidade deste Ourense tan emboutado pola monotonía, onde calquera mudanza, por moi novidosa que pareza, sempre nos acabará levando á quietude do inconfundíbel punto de arranque.


Summary: A Xunta asegura que ten "encargadas 8 millóns de máscaras", di que xa recibiu unhas 85.000 do Ministerio e asinou recentemente un convenio co Goberno vasco para acceder a 70.000. Ademais, segundo Feijóo, o Sergas dispón actualmente dunha reserva de medio millón destes equipos

As críticas da Xunta ao Goberno de España pola xestión da crise do coronavirus prodúcense dende hai días. Dende Alberto Núñez Feijóo asegurando que "non pode ser que o Goberno non funcione como un só" porque "a xente non entende de gobernos bipartitos" no día en que o Consello de Ministros aprobou o estado de alarma ata os últimos días cando o mesmo presidente da Xunta vén atribuíndo á xestión estatal a escaseza de material sanitario que poida existir en Galicia para afrontar a epidemia.O cruzamento de declaracións e cifras de material sanitario en xeral e de máscaras de protección en particular está a incomodar entre o persoal sanitario e a súa representación sindical. Así, tras as últimas controversia, cando menos dous do sindicatos do sector, CIG-Saúde e CC.OO., reclamaron claridade sobre o número de equipos de protección cos que conta o Servizo Galego de Saúde na actualidade e a respecto de cantos disporá nos vindeiros días e semanas.A Xunta asegura que ten "encargadas 8 millóns de máscaras", di que xa recibiu unhas 85.000 do Ministerio e asinou recentemente un convenio co Goberno vasco para acceder a 70.000Este domingo 22, tras a videconferencia con Pedro Sánchez e o resto de presidencias autonómicas, Feijóo asegurou que "dende o decreto de alarma", que facultou o Estado para centralizar o fornecemento de material sanitario, "Galicia só tivo 10.000 máscaras cirúrxicas" procedentes do Ministerio de Sanidade. O propio domingo, nun comunicado, a Consellería de Sanidade detallaba que o día 13 -na véspera da declaración do estado de alarma-, recibira do Ministerio 15.250 máscaras e o día 20, outras 11.760. En total, 27.010 máscaras das que 25.520 son "cirúrxicas" e outras 1.760, do tipo FFP2 -cun filtro-.O mesmo domingo o Ministerio de Sanidade aseguraba que, no seu reparto de material, asignara a Galicia 117.907 destas máscaras (un 2,91%) do total e este luns, o vicepresidente da Xunta, Alfonso Rueda, confirmaba á prensa que viñan de chegar a Galicia 58.040 máis, polo que o total das recibidas roldarían polo momento as 85.000. Das xa dispoñibles, 15.000 van para servizos dependentes dos concellos, especifica Rueda.En rolda de prensa Feijóo asegurou que o Sergas dispón dunha reserva de medio millón de máscaras que, mantén, cubrirían as necesidades dunhas dúas semanas da epidemiaAs máscaras remitidas polo Ministerio -e as que estarían pendentes de chegar- viríanse engadir, segundo as cifras divulgadas o domingo por Feijóo a unha reserva de arredor de medio millón de unidades que, dixo, ten o Sergas en reserva e que, atendendo aos seus cálculos, serían dabondo para dúas semanas. Ademais, asegurou, o Sergas ten "encargadas 8 millóns de máscaras" que, segundo o propio presidente, Sanidade prevé comezar a recibir dende o martes desta semana procedentes "maioritariamente da China".Alén disto, a propia Xunta evidenciou o pasado día 12 que viña de asinar co Servizo Vasco de Saúde (Osakidetza) un convenio polo cal "accederá a un stock de 70.000 máscaras sanitarias" entre "os meses de marzo e xuño". Esas máscaras, explicaba o Goberno galego, eran parte dunha compra a gran escala de 500.000 máscaras mercadas pola sanidade vasca á empresa Nueva Sibol, tanto para uso propio como para facilitar "a outros servizos de saúde" no Estado.O ministro nega "calquera bloqueo" e Feijóo admite "tensións" nos mercadosNas súas declaracións do domingo, Feijóo deixaba tamén un recado ao Goberno central. Eses 8 millóns de máscaras, dixo, chegarán se o Estado non "intervén" nas "compras que consiga o Sergas". Peticións ou acusacións semellantes realizábanas, case ao mesmo tempo, dende outras presidencias autonómicas do PP.Illa cualifica de "absolutamente falso" que o Ministerio "bloquee" a chegada ás autonomías de material mercado por cadanseus servizos de saúdeDiante destas acusacións máis ou menos abertas, o propio ministro de Sanidade, Salvador Illa, aseguraba que é "absolutamente falso" que exista "ningún bloqueo", nin "en aduanas" nin en territorio do propio Estado, de material contra o virus adquirido dende as autonomías. Ben ao contrario, mantén, o Goberno central "apoia todo tipo de compra que poida haber de material de protección". "O que si hai -advertiu- é un combate contra quen queren especular" con estes materiais en plena crise sanitaria.CIG-Saúde reclama "coñecer a situación real" dos equipos de protección e CC.OO. ve "desafortunado" que Feijóo "alardee das reservas mentres moito persoal denuncia que non recibe material"Porque esa especulación transnacional, advertiu Illa, si é unha dificultade real. A mesma, aínda que con outra palabras, era admitida tamén por Feijóo. "Estamos adquirindo equipamento nun mercado global no que hai unha tensión enorme" e onde "Estados de centos de millóns de cidadáns" están a "competir" polos mesmos produtos sanitarios, dixo.Neste contexto, para a federación de Sanidade de CC.OO. en Galicia resulta especialmente "desafortunado" que Feijóo "alardee dunha reserva de medio millón de unidades destes equipamentos ao tempo que moito persoal denuncia que non recibe o material. CIG-Saúde, pola súa banda, pide que o persoal poida "coñecer a situación real do stock" de máscaras e outros equipos de protección. "A nosa intención é defender un uso racional do material de protección atendendo ás recomendacións científicas" e para iso, sinala CIG-Saúde, cómpre que o persoal "coñeza a situación real".


Summary: A Dirección Xeral de Recursos Humanos do Servizo Galego de Saúde asinou un escrito cos sindicatos da Mesa Sectorial de Sanidade no que, lembra, "manifestan o seu rexeite a calquera tipo de afirmación negacionista".

A Consellería de Sanidade e o Consello Galego de Colexios Médicos colaborarán para investigar unha suposta plataforma de facultativos negacionistas da pandemia pola Covid-19 e esclarecer se profesionais da sanidade pública de Galiza colaboran con ela. Así o informou Sanidade nun comunicado de prensa despois de que o secretario xeral técnico da Consellería de Sanidade, Alberto Fuentes, e o xerente do Sergas, José Flores, reunísense esta terza feira pola mañá de modo telemático co presidente do Consello Galego de Colexios Médicos, Isidro Lago, para abordar xuntos a situación sobre unha suposta plataforma de facultativos negacionistas. Ademais, o departamento de Sanidade indicou que traballa "para solicitar datos co obxecto de averiguar quen promove esta plataforma" negacionista. Sanidade e o Consello Galego de Colexios Médicos acordaron "traballar xunto na mesma dirección", indica Sanidade, á hora de investigar estas actuacións para "esclarecer se médicos da sanidade pública colaboran con esta plataforma". Ademais, o departamento de Sanidade indicou que traballa "para solicitar datos co obxecto de averiguar quen promove esta plataforma" negacionista. Neste sentido, esta Consellería subliñou que "xa se están a facer indagacións sobre a procedencia de diferentes cartas enviadas a médicos galegos". Así mesmo, incidiu en que a Dirección Xeral de Recursos Humanos do Servizo Galego de Saúde asinou, esta pasada segunda feira, un escrito cos sindicatos da Mesa Sectorial de Sanidade no que, lembra, "manifestan o seu rexeite a calquera tipo de afirmación negacionista".


Summary: Os sindicatos agrarios advirten de que iniciativa estatal de mobilizar terras en barbeito non terá impacto no país

O Consello de Ministras e Ministros deu esta semana luz verde ao Plan de Resposta do Goberno español ás consecuencias económicas da crise, que incluía, entre outras medidas, cambios na xestión e uso da terra agraria para favorecer o cultivo de especies como o millo ou o xirasol, das que Ucraína e Rusia, os países en conflito, eran grandes exportadoras. En concreto, o Executivo estatal aprobou unha norma que autoriza a utilización de zonas de barbeito para sementar cultivos ou aproveitamento para pastos, tal e como avanzou a pasada segunda feira o ministro de Agricultura, Pesca e Alimentación, Luis Planas. Porén, como recoñecen a Nós Diario desde os sindicatos agrarios, esa medida terá "escaso" impacto na Galiza. Isabel Vilalba, secretaria xeral do Sindicato Labrego Galego (SLG) explica que só en zonas como a comarca da Limia, con grandes extensións de terreo dedicadas a monocultivos, hai áreas de enfoque ecolóxico que se deixan a barbeito, mentres que no resto da Galiza esas áreas cóbrense con ribeiras ou outros elementos da configuración do propio territorio. Medidas desde a Galiza Para Vilalba, a Xunta debería estar a traballar en medidas desde e para a Galiza. "Sería ver que opcións temos de producir cereal, tanto para gando como para as persoas, con superficies que agora están abandonadas ou reconvertendo áreas", indica. Neste senso, lembra que a de avanzar cara á soberanía alimentaria "non é unha demanda nova, pero vese con máis urxencia a día de hoxe", pola forte dependencia das exportacións. Que medidas recolle o plan do Goberno español contra a crise? Desde o SLG afirman que pediron "por activa e por pasiva" a Medio Rural a creación dun gabinete de crise, pero lamentan que, até a data, a Xunta ─que cifrou en 500.000 as hectáreas en desuso no país─ "non fixo nada". "Se neste momento non vén a necesidade de pór medidas novas enriba da mesa, é porque seguen como os músicos do Titanic, como se non pasara nada", criticou Vilalba. Febleza do modelo Pola súa parte, o responsábel de Servizos Agrarios da Federación Rural Galega (Fruga), Gabriel López, destaca que levan anos dando a batalla sobre a necesidade de dar pé a potencialidade agraria e gandeira do país. En especial, centra a súa aposta no trigo, un cultivo tradicional que se foi abandonando porque, "até o de agora, era moito mellor traer trigos de moita peor calidade doutras zonas do mundo que producilos aquí". Porén, as circunstancias da guerra e o encarecemento dos transportes "deixa en evidencia que o modelo era moi feble", apunta López, que avoga por "situar enriba da mesa un debate fundamental para saber como nos queremos alimentar". O lanzamento da nova IXP Pan Galego acrecenta o interese polo trigo do país O que si, quixo deixar claro que as persoas produtoras "non foron as culpábeis" de comprar ese modelo que, segundo denuncia, a Administración vendía como algo "de futuro" e "prioritario" pero que, na realidade, "foille dando as costas ao territorio, facéndose cada vez máis dependente dos insumos que viñan de fóra en forma de pensos ou cereais". A tarefa agora, di, debería ser a de "reverter" ese modelo e adaptalo á realidade territorial.


Summary: Cada fin de mes Diego Giráldez sae tender as novas máis salientables (ou non) do mes. Velaquí as de febreiro.

Febreiro SEMANA 1 Eufemismos revisables Coa crise, aprendimos que un rescate é, en realidade, unha "liña de crédito", e que emigrar na procura de traballo, "mobilidade exterior". Tamén que un crú desafiuzamento é un lixeiro "procedemento de execución hipotecaria"; abaratar o despido, "flexibilizar o mercado"; e un recorte, unha "medida estrutural". Todo así. Agora, febreiro arrancaba coa sinatura dun Pacto Antiterrorista entre PP e PSOE no que formalizaban que a cadea perpétua será, aquí entre nós, unha "prisión permanente revisable". Tamén aprendimos que o equipo asesor de Pedro Sánchez ten pinta de ser un novo eufemismo que os socialistas terán que asumir. Galicia no mapa, sudadita A Xunta deulle 300.000€ a Enrique Iglesias para facer o videoclip do seu último –que non derradeiro- tema dance. Gravaron unha rave party dentro mosteiro beneditino de Carboeiro para informar de que "hay calor en la bahía", e tamén na Fervenza da Toxa. Dance, dance. E todo para situar a Galicia no mapa, disque. Fusión internacional. É doado maxinar a ese matrimonio de Michigan vendo o clip na televisión por cable. Ela, sobresaltada: "Mira, Steven, o tímpano románico do mosteiro de Carboeiro, en Silleda!". "Oh, Susan, si! Temos que ir. Incluso podemos facer que a viaxe coincida coa Semana Verde". "Pois si". SEMANA 2 Dous galegos na Lista Falciani No arranque da segunda semana, desvelábanse os nomes de miles de presuntos defraudadores e clientes do HSBC Swiss Private Bank, de Xenebra. David Bowie, Tina Turner, Valentino Rossi, Elle MacPherson, o rei Abdalá II, un exsenador de Celanova e un maxistrado coruñés en excedencia compartían photocall. Non hai festa gastronómica na que non haxa un galego sentíndose unha celebritie infranqueable. Hepatite C Membros do colectivo de afectados pola Hepatite C asistían a un pleno do Parlamento Galego dende a tribuna de convidados. Dende alí, vían como o PPdeG rexeitaba unha proposta para asumir as súas demandas. Estouparon. Foron expulsados por chamarlles "asasinos" aos que decidiron votar en contra da súa saúde. Feijóo declaraba despois que "non son os deputados os que receitan". Obvio. Tampouco son os doentes os que deberían ser expulsados dun Parlamento mentres os que insultan á intelixencia dos cidadáns quedan sentados. Máscaras Uns días antes do arranque do entroido, Pedro Sánchez fulminaba a Tomas Gómez. Foi esa mesma semana na que todos crimos que Uma Thurman fixera unha reconstrución da súa identidade e, ao final, tratábase tan só dun exceso de maquillaxe. Logo virían as imputacións de Griñán e Chaves. SEMANA 3 A moza das perlitas O ABC, en exclusiva, revelaba que Pablo Iglesias suspendeu a unha das súas alumnas por levar "perlitas". Ela, María de las Mercedes, hoxe alcaldesa do PP en Redueña, aseguraba que o seu estilo é de Zara, de "gente normal", que non encaixaba dentro do perfil de Iglesias e que por iso este suspendeuna tres veces. Tres. Hai bisutería máis rendible. Aínda que para perlas preciosas, desas que cegan, as de Bieito Rubido. As explicacións de Monedero O venres, Juan Carlos Monedero comparecía ante os medios para explicar as diversas informacións sobre o seu patrimonio e ingresos. Falou preto de dúas horas e presentou unha factura cursada pola súa propia empresa. O contrato non; como aquel de Pemex, tiña unha cláusula de confidencialidade. Botoulle a culpa ao "réxime do 78" e tirou de argumentario. El di que foi suficiente. Mentres, Montoro, que no 78 estaba doutorando, seguía a remexer con esa cara de malo. #ONosoDerbi O derbi galego gañábao o Celta. 0-2. O "Alfageme" segue intacto. SEMANA 4 Rosalía moderna O día 24 Rosalía cumpría 178 anos. Para a idade que ten, segue a ser un exemplo de que, se te coidas, podes chegar aí sen medicamentos. Ese día, cando os usuarios abriron Google para pescudar a actualidade, atoparon a Rosalía intacta e moderna. No Twitter inventábanlle o hastag #EusonRosalía e os timelines de Facebook ateigábanse de ducias de "rosalías" de múltiples xestos e cores. Á fin, foi para iso que Zuckerberg inventou esa rede social, para ligar con mulleres guapas. O estado da Nación Os columnistas circunspectos están decaídos: as listas das "máis lidas" dos diarios online din que a xente preferiu dixerir o debate clicando nas novas que recollían as anécdotas do pleno. Ler os discursos dos líderes resumidos en dúas frases. Rajoy dixo "patético". Un deputado desmaiábase. Descubríase que Celia Villalobos é unha desas usuarias irritantes que convida a xogar ao Candy Crush pero que non bloqueas por pudor. O estado da Nación é gaseoso. Patio de Luces de xaneiro


Summary: A obra do escultor estará exposta até o próximo 20 de maio no centro Torrente Ballester de Ferrol

Após unha carreira de décadas, o coruñés Pepe Galán (1955) amosa un percorrido pola súa obra a través do espazo e do tempo. A mostra 'A volta dunha ausencia' poderá ser visitada no centro Torrente Ballester de Ferrol até o próximo 20 de maio en horario de 11 a 14 horas e de 19 a 21:30 horas (segunda feira fechado). Após esta iniciativa, impulsada polo Concello, a exposición viaxará até Lugo e Ourense. 'A volta dunha ausencia' está composta por 40 obras, algunhas delas de grande formato, e catro instalacións de vídeos coas súas correspondencias escultóricas. Moitas destas pezas ilustran o estilo das primeiras etapas de Galán, nas que existe unha reflexión sobre a luz nos tecidos en volume, a concepción do enchido e o baleiro nos metais, e a sutileza dos límites no arame ou no cartón. "Todo este proceso creativo e de investigación lévanos a un territorio conceptual e físico en conexión, como unha bola de fíos coas puntas imantadas", explican desde o centro Torrente Ballester. Obras como 'Ferrol, 'Carga de Dignidade' serán expostas nesta mostra que anuncia o retorno de Galán após a parada técnica que tomou ao finalizar a súa retrospectiva no Kiosko Alfonso da Coruña, no ano 2010. Alén de poder seguir as pegadas da súa traxectoria, o público poderá ser testemuña das novas pezas e series que o artista presenta, sempre cunha constante referencia á memoria histórica e coa escultura como principal vehículo de expresión. O uso do aramio, a licra, o cartón ou o vídeo documental marcan unha clara distancia coa súa produción anterior.


Summary: A situación das empresas auxiliares de Navantia en Ferrol é alarmante. Até hoxe destruíronse uns 2.500 empregos e perigan o resto pola falta de carga de traballo na comarca. Son datos da CIG. Sen expectativas de futuro, Navantia tensa aínda máis a corda coa da Unión Temporal de Empresas (UTE) Tecman-Rayma, encargada do seu mantemento, na que traballan 56 persoas.

O comité de empresa da Unión Temporal de Empresas (UTE) Tecman-Rayma explicou hoxe diante da entrada principal de Navantia Ferrol, da que é auxiliar, a súa situación polas novas condicións que a empresa pública introduciu nos pregos do novo contrato de mantemento. A nova estrutura fraccionou a actual en varias compañías, polo que quedarían sen comité de empresa e, aínda que a subrogación a teñen por convenio, a idea é crear unha bolsa de emprego para evitar a perda de postos. Na actualidade, traballan para Navantia Ferrol entre 40 e 50 empresas auxiliares que dan emprego a unha cantidade que pode chegar até 4.000 traballadoras e traballadores, segundo explican desde a CIG-Industria. Serxio Martínez, membro da executiva desta sección sindical, indica a Nós Diario que desta cantidade "xa se perderon 2.500 empregos", unha situación que cualifica de "realmente preocupante". Explica que "o barco que temos agora nas instalacións de Navantia marcha en breve, con probas de mar entre este mes e o vindeiro, segundo nos dixeron, e a partir dese momento o resto de persoal de auxiliares estarían fóra". O peor, para este sindicalista, é que "non hai perspectiva de carga de traballo nova" e en breve só quedará en Ferrol "algún contrato en cadeas, mais este tipo de obras duran pouco tempo e é para un número limitado de traballadores". Sen alternativas para 4.000 empregos Martínez indica que hai que considerar que "en ningún centro de traballo da Galiza hai tanto persoal como o que ten a industria auxiliar de Ferrol" e, aínda así, "agora mesmo non hai alternativas". Explica que levan un ano avisando de que acontecería esta situación e pedindo carga de traballo. "Nós o que necesitamos é un barco que faga de ponte até que teñamos as fragatas F-110, que non virán até o segundo ou terceiro trimestre de 2022". Ese período é aínda máis extenso para o persoal das auxiliares pola pouca necesidade que teñen en Navantia ao inicio de cada encargo. "Cando comeza un barco traballa moi pouca xente e para recuperar todo ese emprego ao mellor haberá que agardar até 2023", relata. A capacidade de contratación de Navantia Fene tampouco é unha solución para que estas traballadoras e traballadores continúen en activo. "Na comarca de Ferrol só temos o eólico que pode absorber, como moito, 600 traballadores", explica este sindicalista, "o que ocupa unha gran masa de persoal é a construción naval, o resto son parches que non solucionan nada", engade. Para Martínez, con esta situación "expulsamos un número enorme de traballadores do mercado laboral que non teñen posibilidade de que ninguén os empregue neste sector". Se sumamos a pandemia que provocou a Covid-19 e a falta de expectativas doutros sectores, a tormenta perfecta está servida. Folga xeral en Ferrolterra Para CCOO a carga de traballo é única saída que ten a comarca a nivel laboral. "Exiximos que a transformación do buque Galicia se faga nos estaleiros de Ferrol para minimizar os efectos de destrución masiva da industria auxiliar", expón o secretario xeral de Industria de CCOO, Víctor Ledo. "Cando se remate o buque actual non quedará case ningunha actividade e non hai ningunha perspectiva para eles máis alá dos encargos da eólica mariña", coincide en afirmar a Nós Diario. Por este motivo reafírmase "na necesidade da folga comarcal do día 10 de marzo", que convocaron todos os sindicatos de Ferrolterra e que fora adiada desde febreiro por mor da situación de emerxencia sanitaria. Esa xornada visibilizaranse tamén as consecuencias na comarca co feche de Gamesa, o desmantelamento da central das Pontes e o ERE de Galicia Téxtil.


Summary: A institución pídelle a España unha investigación sobre os métodos utilizados nos interrogatorios e un "código de conduta" de mínimos. Tamén esixe que os policías leven identificacións visibles.

O Comité Europeo para a Prevención da Tortura e das Penas ou Tratos Inhumanos ou Degradantes (CPT) denuncia a existencia de "alegacións cribles e consistentes" de malos tratos a persoas detidas en réxime de incomunicación e reitera que "segue sen resolverse" o problema dos malos tratos que infrinxe a Garda Civil a persoas sospeitosas de delitos de terrorismo tras varias décadas advertindo desta situación. No seu informe sobre a última visita que o organismo do Consello de Europa realizou en 2011 a varias prisións, comisarías e Centros de Internamento para Estranxeiros en España, o CPT realiza unha serie de recomendacións e peticións ao Goberno español para acabar cos tratos inhumanos ou degradantes. Neste sentido, solicita unha investigación "rigorosa e independente" sobre os métodos utilizados nos interrogatorios, xa que considera que se realizan, con frecuencia, á marxe da normativa vixente". Ademais, insta a España a establecer un "código de conduta" para os interrogatorios no que se debería prohibir expresamente vendar os ollos ou encapuchar as persoas que se achen baixo custodia policial" así como ampliar as gravacións ás salas onde se realizan e celas como unha "garantía eficaz fronte aos malos tratos". Tamén recomenda que os xuíces ou fiscais tomen nota por escrito das denuncias por malos tratos e recrimina que en ningún dos casos estudados pola institución se tomaron medidas para investigar a coacción ou malos tratos denunciados. Na súa resposta, o Goberno español obvia a denuncia de "alegacións cribles e consistentes" de malos tratos que realiza o CPT e limítase a repasar a lexislación vixente, que prohibe e castiga a tortura Na súa resposta, o Goberno español obvia a denuncia de "alegacións cribles e consistentes" de malos tratos que realiza o CPT e limítase a repasar a lexislación vixente, que prohibe e castiga a tortura. Tamén rexeita a realización dunha investigación "rigorosa e independente" porque considera que xa a leva a cabo a Xustiza e estima que a creación dun órgano específico "resultaría dificilmente compatible non só coa propia misión dos órganos xudiciais, senón que tamén podería afectar á propia capacidade e operatividade dos axentes". Lembra que os CIE non deben ser prisións O Comité Antitortura tamén denuncia malos tratos e comentarios racistas nos Centros de Internamento de Estranxeiros (CIE) e pide que se revisen as condicións destes lugares O Comité Antitortura tamén denuncia malos tratos e comentarios racistas nos Centros de Internamento de Estranxeiros (CIE) e pide que se revisen as condicións destes lugares para asegurar que "respondan a un ambiente menos restritivo", porque "non deberían funcionar como prisións", lembra o texto. O Goberno español explica que os "elementos de contención pasiva" (por exemplo, as reixas) teñen como finalidade evitar os intentos de fuga que buscan frustrar a repatriación. Ademais, deféndese cunha criminalización xeneralizada dos inmigrantes encerrados: "Non hai que esquecer que unha porcentaxe bastante destacado de internos ten antecedentes policiais ou procede de Centros Penais, o que fai que as medidas tendentes a evitar unha posible fuga sexan as estritamente necesarias. Ademais, nalgunhas ocasións se o interno que foxe posúe antecedentes delituosos iso incrementa a perigosidade da fuga e xera riscos adicionais", expresa o Estado español. Entre as recomendacións que fai o organismo en canto aos CIE atópanse a mellora dos réximes de visitas aos internos, das condicións de hixiene que se lles ofrece aos inmigrantes, así como da asistencia sanitaria e a formación do persoal que atende estes centros. Pide identificacións visibles dos policías Comparte co Defensor do Pobo en Cataluña a petición de que os Mossos d'Escuadra "leven en cada momento e de forma visible cartóns de identificación cando están de servizo" O informe fai fincapé no desaloxo, o 27 de maio de 2011, da acampada do movemento 15M na Praza de Catalunya. A institución europea denuncia o "abuso de forza" por parte da policía nesa operación. En canto á súa análise dos feitos, o CPT insiste no seu interese pola investigación prometida polo conseller de Interior e comparte co Defensor do Pobo en Cataluña a petición de que os Mossos d'Escuadra "leven en cada momento e de forma visible cartóns de identificación cando están de servizo".


Summary: Os conservadores anuncian un "compromiso ético" para garantir que os membros do seu grupo na Cámara porán o escano "á disposición" do partido no caso de estaren imputados xudicialmente

Na pasada lexislatura o PP fixo múltiples corrementos de lista no Parlamento, pero dous deles causaron especial malestar nas filas da formación que lidera Alberto Núñez Feijóo. Os deputados Pablo Cobián e Javier Escribano foron substituídos nos seus escanos a causa de senllas imputacións por presunta corrupción -Cobián permanece imputado no caso Campeón e o caso de Escribano arquivouse tras non atopar o xuíz probas de que recibise un coche a cambio de xestións ante a Xunta-. Tras eses sucesos e aproveitando a xuntanza de inicio do novo período lexislativo os conservadores galegos sinalan que os seus deputados e deputadas veñen de asinar "un compromiso ético" que regulará as accións a tomar no caso de imputación ou procesamento xudicial. Fronte ás esixencias de dimisión que se teñen lanzado dende as diversas latitudes políticas, tamén dende o PP, para persoas imputadas -a principal diferenza entre un imputado e un testemuño é que o primeiro ten dereito de defensa-, os populares afinan agora máis a vara de medir. Se un dos seus representantes na Cámara galega é "procesado con calquera tipo de medidas cautelares" será "inmediatamente suspendido cautelarmente de militancia e deberá cesar inmediatamente no exercicio de deputado". Non acontecerá o mesmo no caso de imputación. Se é así, o compromiso é de "poñer a súa acta á disposición do PP", pero non de dimisión. A promesa chega tres anos despois do "código de boas prácticas" da dirección estatal do partido, aprobado en pleno escándalo Gürtel A sinatura deste "compromiso ético", cuxos preceptos se cinguen só aos membros do grupo parlamentario, chega tres anos despois de que, en pleno escándalo do caso Gürtel, a dirección estatal do partido presentase o seu "código de boas prácticas", cuxas esixencias foron cumpridas, cando menos ata o momento, con notable laxitude. Naquel documento os membros da formación que encabeza Mariano Rajoy comprometéronse, por exemplo, a asinar unha "carta de compromisos" ao accederen a calquera cargo público na que ficaran acreditados aspectos como unha declaración de bens e actividades, a "clara" separación "do público e do privado" na súa "actuación" ou a prohibición de recibir "calquera agasallo que non responda, polo seu importe ou causa, aos usos e costumes sociais". Á marxe do devandito "código ético" esta primeira xuntanza do grupo parlamentario non serviu para despexar os interrogantes sobre a organización parlamentaria do PP na nova lexislatura, isto é, se Pilar Rojo manterá ou non a Presidencia do Parlamento -todo semella indicar que si- e se Pedro Puy continuará como voceiro. Para ambas designacións, din dende o partido, Feijóo abriu unha rolda de "consultas" entre os membros do grupo. Do mesmo xeito, os conservadores tampouco aclaran se os conselleiros e conselleiras terán, como a pasada lexislatura, que renunciar ao seu escano no Parlamento.


Summary: O exame das oposicións que esta fin de semana tiveron lugar en Silleda podíase facer en galego ou castelán. Mais en caso dalgunha anomalía, "erro tipográfico ou de transcrición", nas instrucións da proba indícase que o texto de referencia, en caso de dúbida, é o redixido en español.

Fin de semana de oposicións do Servizo galego de saúde (Sergas), probas que decorreron en Silleda e nas que había máis de 11.000 aspirantes. O exame podíase facer en galego e castelán, as dúas linguas co-oficiais en Galiza. Mais na folla de instrucións figuraba unha advertencia: "En caso de erro tipográfico ou de transcrición do texto editado en galego e o editado en castelán, do cuestionario bilingüe, prevalece este último aos únicos efectos da súa comprensión lóxica, sen prexuízo das aclaracións vinculantes que de viva voz poida advertir o tribunal durante a realización da proba." Unha afirmación que xerou sorpresa e malestar. Na mesma xornada dos exames, aspirantes e familiares que acudiron ás oposicións amosaban o seu abraio nas redes sociais cunha cláusula que implicaba relegar o galego fronte ao castelán. Unha valoración que tamén partillan desde A Mesa pola Normalización Lingüística, que fala "dun auténtico compendio de prexuízos baseados no odio ao galego e no supremacismo lingüístico". Consideran que, embora ofrecer formalmente as dúas opcións (galego e castelán), nas propias instrucións a recomendación é "quen queira aprobar debe facer a proba en castelán, pois só nesta lingua hai garantías de que as preguntas están correctamente elaboradas". O seu presidente, Marcos Maceira, lembrou como unha das primeiras medidas de Núñez Feixó ao chegar á Xunta foi eliminar a proba en galego para o acceso á función pública. "Agora dá un paso máis inutilizando a opción en galego, e animando directamente a non utilizalo". Valedora do Pobo A Mesa trasladou a súa a queixa e petición de responsabilidades á Valedora do Pobo, á Consellaría de Sanidade e á dirección do Sergas, para alén de reclamar unha actuación inmediata da Secretaría Xeral de Política Lingüística e ao propio presidente da Xunta de Galiza, Alberto Núñez Feijóo.


Summary: Máis un semanario SG e novas informacións, entrevistas e reportaxes. Desde un percorrido polos mitins de barrio até unha viaxe a Enciña da Lastra, pasando por entrevistas a imputados no #8f45anos ou á escritora Helena Villar Janeiro. Xa á venda na loxa de Sermos Galiza.

Xa está o Sermos Galiza a punto. Máis un número e camiñando cara o 100. Este é o nº97 e nel as eleccións europeas seguen a ter un tratamento especial. Viaxamos a mítines de barrio e preguntamos na rúa que se pensa de 'Europa'. Tamén viaxamos a Santa Comba para coñecer a mobilización veciñal contra a construción dunha pranta de gas a carón das vivendas; e mergullámonos no negocio de vender precariedade por teléfono. A loita do plantel de Seaga contra a precariedade ou o impacto que ten o recorte nas axudas a razas autóctonas son outros temas a debullar neste número. Falamos coa lucense Aroa Freije, de 14 anos, e a un paso de asistir aos Xogos Olímpicos da Xuventude. E en Viaxes na Miña Terra imos de rota polo Val do Sil. Entrevistamos a Helena Villar Janeiro, que nos fala do seu último libro de poesía, Remontar o Río,do que publicamos un adianto. Outra entrevista que podes ler neste número é a Joam Peres, unha das persoas encausadas no xuízo #8f45anos. E tamén falamos con Carlos Gende (Gendebeat, Xenderal), a crear ritmos e historias co poder da palabra e da boca. Do 'beatbox' ao 'ragga'. E non se nos escapa o libro-dvd de 'Brinca vai!!' de Paco Nogueiras e as súas doce cancións que visitan o Samaín, o Entroido, o Verán, a natureza ou os afectos, materiais acaídos para animar a escola e a casa con humor e alegría. E todo completado polas colaboracións de C. Garrido, Mario Outeiro, García Negro, Andrés Castro...


Summary: Millares secundan a convocatoria da CIG dunha xornada de loita en Ferrol "en defensa da comarca" porque "sen traballo, non hai presente nin futuro".

A CIG protagonizou, da man de milleiros de persoas, unha xornada de loita na comarca de Ferrol, unha mobilización convocada tras unha inxente campaña informativa e coa que a central nacionalista procuraba, alén de denunciar a grave situación que atravesa Ferrolterra a nivel económico, social e mesmo demográfico, propoñer alternativas e solucións. O sindicato nacionalista convocou folga de 9 a 15 horas con marchas de traballadores e traballadoras, asembleas e manifestación central ás 12:30 desde o Inferniño. A consigna foi "pola comarca. Sen traballo, nin presente, nin futuro". A xornada de hoxe tiña como eixo visíbel central a manifestación convocada para ás 12:30 horas, dende o Inferniño e na que tomaron parte varios milleiros de persoas. Porén, previamente houbo marchas de traballadores e traballadoras dende os principais polígonos industrias e centros de traballo para visibilizar nas rúas as reivindicacións da central sindical e animar a toda a cidadanía á participar da mobilización. Estas marchas estaban organizadas en tres itinerarios principais que confluíron no Inferniño antes da saída da manifestación Dende a CIG de Ferrol lembran que sobran os motivos para participar nesta xornada de loita, xa que, as graves consecuencias que a conxuntura económica e social actual ten contra os intereses da maioría social, esta situación vese incrementada na comarca porque "dende hai máis de 25 anos véñense tomando decisións políticas lesivas para os nosos sectores estratéxicos". A zona rexistra xa 20.000 desempregados e desempregadas e un 80% das empresas instaladas na comarca teñen problemas Valoración positiva Os voceiros da CIG de Ferrol, Manel Grandal e Xesús A. López Pintos valoraron moi positivamente o resultado da xornada de loita e a participación. E destacaron o apoio da cidadanía, mesmo felicitando á central nacionalista por acometer en solitario a convocatoria. A comarca de Ferrolterra rexistra xa máis de 20.000 desempregados e desempregadas -cifra que prosegue en aumento-; ao tempo que avanzan os peches de empresas, os concursos de acredores ou os procesos de regulación de emprego. De feito, a central sindical calcula que o 80% das empresas instaladas na comarca xa sufriron algunha destas situacións. Fronte a iso, a CIG reclama "a necesidade imperiosa de poñer en marcha políticas activas de emprego e inversión pública nesta comarca". O sindicato nacionalista informou a través de dípticos que durante estas últimas semanas distribuíu nos centros de traballo e nas rúas para animar á participar da xornada de loita e concienciar da necesidade de seguir na resposta social como única vía para conseguir un cambio de políticas e avanzar cara a un novo modelo económico e social. Así mesmo, a central sindical estivo realizando un intenso traballo para acadar o maior respaldo posíbel, polo que nestas semanas mantivéronse encontros con representantes dos partidos políticos, dos empresarios e do pequeno comercio aos que expuxeron os motivos que levaron a convocatoria da folga e pediron o seu apoio.


Summary: Case sesenta organizacións sociais confluén con CIG, CCOO e UGT nunha macroplataforma que pretende ofrecer unha resposta unitaria en chave mobilizadora contra as políticas de recortes.

Esta quinta feira presentouse en Santiago de Compostela a Alianza Social Galega, unha macroplataforma impulsada por CIG, CCOO e UGT e conformada por outras 51 entidades sociais, entre as que salientan organizacións estudantís, colectivos culturais e ecoloxistas, fundacións, sindicatos agrarios ou diversas plataformas, dan corpo a unha alianza que ten como principal propósito alargar a unidade de acción para "facer fronte ás políticas antisociais do Partido Popular". As case sesenta organizacións que a compoñen coinciden en denunciar que estas políticas só responden "aos intereses dos mercados", o capital financeiro internacional e o grande empresariado, e que están orientadas en base a un "neoliberalismo depredador" que vai contra os intereses da maioría social. Como exemplos que singularizan o que cualifican de "ofensiva antisocial" mencionan a suba do IRPF, a conxelación do salario mínimo e máis do IPREM, as restricións para o acceso á renda de emancipación e ás prestacións da dependencia, recortes salariais e de dereitos de traballador@s públic@s, ou as contrarreformas que supuxeron o desmantelamento da negociación colectiva e o abaratamento do despedimento. Mais no punto de mira situaron fundamentalmente o proxecto de orzamentos para o vindeiro exercicio 2013 que consideran "será un novo golpe, xa que os principais recortes minguarán aínda máis os recursos destinados aos servizos públicos, agravando as consecuencias que xa provocaran os recortes acometidos até agora". Asemade, amósanse cert@s de que provocarán "máis paro e recesión". Porén, as críticas non se limitan as actuacións do goberno central. A nova macroplataforma manifesta o seu rexeitamento aos "recortes de dereitos, deterioración e privatización dos servizos públicos" que segundo afirman desenvolveu a Xunta de Galiza baixo o mandato de Feijóo. Denuncian así mesmo "a destrución dunha parte fundamental do noso tecido produtivo" citando a grave situación que atravesan sectores como o naval, leiteiro, conserveiro, pesqueiro ou téxtil, o que tería provocado "o maior índice de desemprego da nosa historia" que elevan a 300.000 galegas e galegos. No manifesto constituínte faise tamén mención ao autogoberno, acusando a Xunta de ter abandonado a "esixencia de dotar de novas competencias ao noso Parlamento" e de mesmo colaborar "na recentralización promovida polo PP" e "teimar en eliminar o noso principal sinal de identidade nacional" en referencia á lingua galega. Neste panorama, que describen como "unha agresión ás clases populares sen precedentes na nosa historia", e na antesala dun eventual rescate, a acabada de creada Alianza Social Galega promoverá mobilizacións co propósito de frear a aplicación das políticas promovidas pola Troika. O vindeiro día 31 terá lugar unha nova xuntanza da macroplataforma en que se definirán no concreto os primeiros pasos a seguir. Preguntados pola coincidencia da presentación da Alianza na véspera electoral, os secretarios xerais de CIG, CCOO e UGT --aínda afirmando que a plataforma ten afán de continuidade alén da convocatoria electoral-- non negaron que pretenden influír nelas para que o descontento social teña o seu correlato electoral, salientando así a importancia e o valor do voto.


Summary: O xefe do Executivo explicou que 6.000 galegos e galegas participarán á vez nos estudos epidemiolóxicos da Xunta e do Estado para "confrontar" a fiabilidade dos test empregados pola Administración galega.

O presidente da Xunta, Alberto Núñez Feixoo, sumouse este sábado ás voces contrarias ao mantemento do estado de alarma para efectuar o desconfinamento. Así o trasladou ao xefe do Executivo estatal, Pedro Sánchez, na videoconferencia semanal que este mantén cos presidentes autonómicos. Na conferencia de prensa posterior, o dirixente popular criticou o "uso desproporcionado" desta figura e avogou por outras do ámbito xurídico como a Lei Orgánica de Saúde Pública que conxuguen criterios sanitarios e os "dereitos e liberdades fundamentais". A súa fin é necesaria para a celebración dos comicios galegos, tal e como se dispuxo após a suspensión da cita coas urnas o pasado 5 de abril. Porén, ante a previsíbel prórroga do estado de alarma, posto que o propio Pedro Sánchez descartou un "plan B", demandou que sexa adaptábel as diferentes realidades territoriais. Máis protocolos e máis detallados foi a principal exixencia de Núñez Feixoo respecto á distribución do fondo extra de 16.000 millóns que o Estado achegará as autonomías ou da próxima apertura de comercios e outros estabelecementos. O xefe do Executivo galego apoiou que debe ser o Goberno español o que xestione a desescalada e agradeceu a proposta do seu presidente, Pedro Sánchez, dunha cogobernanza coas Comunidades Autónomas. Porén, advertiu que nese camiño deberá comunicar previamente aos Gobernos autonómicos os plans e medidas a levar a cabo. Distritos sanitarios Nesa liña, Núñez Feixoo suxeriu a posibilidade de que aqueles que durante 14 días cumprisen cos parámetros sanitarios pasasen directamente á fase 3 da desescalada. E puxo o exemplo dos "máis de 140 concellos galegos" que non rexistraron contaxios da COVID-19 nas últimas xornadas. Uns municipios que a Xunta da Galiza nunca concretou. A maiores, abriu a porta a que as áreas de referencia na desescalada na Galiza sexan os distritos sanitarios e non as áreas. Puxo o exemplo dos área sanitaria de Lugo, subdividida en tres distritos: A Mariña, Monforte e o propio Lugo. Foi a Lei de Saúde Pública da Galiza aprobada polo Partido Popular en 2018 a que reduciu as áreas sanitarias de 11 a 7, nas que se incluíron as da Mariña e Monforte. Agora, Núñez Feixoo quere empregar esas delimitacións para artellar o desconfinamento. O xefe do Executivo galego comunicou que demandara a Pedro Sánchez diferenciar os ámbitos rural e urbano na apertura da mobilidade social. Ademais, reclamou concretar se as habitantes de núcleos urbanos de menos de 5.000 habitantes poden saír sen limitacións horarias aínda que o municipio supere esa poboación, caso da veciña Asturias, ou se se mantén esa restrición. Estudo epidemiolóxico Cuestionado polos medios de comunicación respecto ás mudanzas nos datos partillados pola Dirección Xeral de Saúde Pública, que impiden realizar unha comparativa da evolución da enfermidade, Núñez Feixoo limitouse a responder que foron realizadas seguindo os criterios do Goberno estatal. A maiores, explicou que o estudo epidemiolóxico da Xunta emprega ás 6.000 galegas e galegos do estudo estatal para confrontar a fiabilidade dos tests masivos empregados pola Administración galega. Núñez Feixoo fixo referencia a que esas 6.000 participantes se lles realiza unha extracción sanguínea, como contempla o protocolo estatal, e sométeselles a maiores ao test anticorpos do estudo da Xunta. En total, engadiu, xa se realizaron máis de 35.000 na primeira quenda de probas. Así mesmo, explicou ás xornalistas que abriu a porta a estender o seu mandato máis alá de 2020 debido a posibilidade dun rebrote en outono ou no inverno. "Ou procuramos fórmulas menos incertas ou estamos nun abismo legal e de lexislatura que debemos prever e desentrañar", defendeu.


Summary: Miles de persoas tomaron parte na movilización baixo una reclamación unánime: "Alcoa solución"

Xove encheuse a noite desta cuarta feira de apoio e solidariedade cos traballadores e traballadoras da planta de Alcoa en San Cibrao, cuxo persoal está en vilo após a dirección decidir apagar 32 cubas, reducíndose a produción máis de 10%. Unha factoría que xera máis de 1.000 empregos directos e outros tantos indirectos e sobre a que paira, como recoñece o presidente do comité de empresa, Xosé Paleo, o risco de fechar. Máis de 3.000 persoas procedentes de diferentes puntos da Mariña tomaron parte na movilización, na que tamén estiveron presentes alcaldes da comarca e representantes de colectivos veciñais e sociais. Un clamor unánime para que se dea solución á problemática desta factoría: Feches non, enerxía solución. O persoal demanda una tarifa eléctrica que permita competir a producción desta factoría coa doutros países europeos, onde esta é máis barata que a actual no Estado. Por volta de 40% do custo de prodcción nesta planta vén da electricidade. A decisión de recortar a fabricación de aluminio non colleu ninguén por sorpresa. Á altura do mes de marzo, coincidindo coa aprobación inicial do estatuto que regulará o réxime enerxético das empresas electrointensivas, Alcoa xa ameazou co feche da súa factoría de San Cibrao, denunciando que os custos de produción a facían inviábel. Segundo os números presentados pola empresa, a fábrica da Mariña xerou durante este ano unhas perdas mensuais de ao redor de cinco ou seis millóns de euros, declarando en 2018 un quebranto na súa conta de resultados de 53 millóns de euros. Os problemas do complexo mariñán son coñecidos desde hai tempo. A negativa da compañía a acometer investimentos na factoría galega non só é un síntoma da falla de interese pola mesma, senón que afecta directamente á súa marxe de beneficios e á continuidade da actividade.


Summary: Na segunda metade do século XIX coincidiu o renacemento da lingua galega coa aparición a nivel internacional de diversas linguas creadas de xeito artificial. A creación destas linguas respondía ao desexo de facilitar a comunicación internacional, sen reemprazar as linguais nacionais, e foi por iso que recibiron a cualificación de linguas auxiliares. Entre estas estiveron o Volapuk ou o Ido, mais a máis popular e máis difundida delas foi o esperanto, que tamén tivo na Galiza algúns promotores.

O esperanto foi creado na década de 1880 polo oftalmólogo de orixe xudeu Ludwik L. Zammenhof , orixinario de Bialystok, hoxe Polonia, tendo como base principal varias linguas de Europa Occidental, con fortes influencias eslavas; a súa idea era que a nova lingua planificada tivera unha aprendizaxe doada para facilitar a súa difusión e utilización masiva. En moi pouco tempo a lingua internacia (lingua internacional) conseguiu popularizarse a nivel mundial e comezaron a formarse grupos para fomentar a súa propagación. En 1897 apareceu xa unha primeira xeira de seguidores do esperanto en Compostela, encabezada polo doutor Adolfo Serapio Casal, os estudantes de medicina Javier Casares Bescansa, Ignacio Lis Lombao e José V. Requejo e o estudante de dereito canónico Matías Usero Torrente, anos andados crego disidente asasinado polos golpistas. Os primeiros grupos esperantistas Houbo que agardar até o inicio do século XX para que se formaran os primeiros grupos esperantistas na Galiza. O primeiro deles ficou constituído en novembro de 1904 na Reunión de Artesáns da Coruña, e nel estaban integrados o comandante de Artillaría Pascual Perea e o contábel Manuel Monteagudo, que ocupou ademais o cargo de vogal da Hispana Societo Esperanto; ao pouco tempo da súa constitución este grupo organizou un curso para ensinar esperanto no local dos artesáns coruñeses. En 1906 Monteagudo e outro membro do grupo, Romualdo González, fixeron tamén unha xira de 10 días por varias localidades, entre as que estaban Vigo, Vilagarcía e Santiago, para facer charlas de promoción da nova lingua internacional. Para complementar estas actividades, diversas personalidades asinaron tamén artigos en xornais e revistas comentando as virtudes do esperanto: a mestra coruñesa María Barbeito Cerviño publicou un deles na Revista Gallega en setembro de 1906. Foron estes primeiros anos do século de gran dinamismo no eido esperantista, creándose un novo grupo no Barco de Valdeorras en 1906, que tivo como membro máis destacado o nacionalista Hixinio V. Ameixeiras. Da súa man naceu tamén ao pouco tempo o grupo esperantista de Ourense, que tiña como orixe a sección esperantista da Asociación de Dependentes de Comercio e pouco tempo despois Ameixeiras fundou unha nova agrupación en Lugo. Na altura de 1909, ademais destes grupos iniciais da Coruña, O Barco de Valdeorras, Ourense e Lugo existían tamén novos grupos esperantistas en Compostela (no que figuraban José Santaló e Santiago Carro), Foz (con Camilo Cela Fernández, pai de Camilo José Cela, e o nacionalista Antón Vilar Ponte) e Vigo (con Bernardo Fernández e Manuel Dovao). Nos Jarlibros (anuarios) editados anualmente polas asociacións esperantistas internacionais figuraban os nomes e enderezos dos novos propagandistas incorporados á difusión do esperanto. Entre os propagandistas da nova lingua auxiliar na Galiza predominaban as clases medias e profesionais da máis variada índole, desde o artilleiro e matemático Juan Durán Loriga ao xornalista Eladio Fernández Diéguez, o autor dramático Galo Salinas ou o fundador de Cántigas da Terra, Mauricio Farto na Coruña; tamén o tenente da garda civil Ángel Ramos Ordóñez en Betanzos, o escritor Manuel Leiras Pulpeiro en Mondoñedo, o irmandiño de Vilaba, Antonio García Hermida, o librepensador Hipolito S. Luengo en Ourense, ou a mestra Encarnación Suárez Miranda en Silleda. Pola súa banda, en Ferrol apareceu un grupo esperantista en 1910, probabelmente influído por esperantistas ferroláns de relevo que residían en Compostela, como Matías Usero ou os médicos Javier Casares e Antonio Porta Gárate. Chama a atención o eclecticismo dos protagonistas daqueles primeiros pasos do esperanto na Galiza, coa presenza de militantes nacionalistas e de moitos militares, especialmente da rama de Artillaría. Naqueles primeiros tempos comezaba a aparecer unha crecente simpatía dos militantes das organizacións obreiras polo esperanto, que se consideraba unha ferramenta para o fomento do internacionalismo. Na Coruña estaban xa entre os primeiros esperantistas algúns directivos do Centro de Estudios Sociales Germinal como Sabino Alfonsín e o carpinteiro Manuel Alvedro e en Santiago tamén era esperantista o tipógrafo e sindicalista José Santiago Prol. Nas décadas seguintes, o esperantismo perdeu ese eclecticismo inicial para ser promovido especialmente por grupos librepensadores e militantes de organizacións obreiras, ligándose claramente coas correntes máis progresistas presentes na Galiza.


Summary: O presidente da Xunta, a presidenta do Parlamento e outros representantes das institucións autonómicas e estatais condicionan esta fin de semana a súa axenda pola visita do secretario de Estado do Vaticano, Tarcisio Bertone.

A liña que separa Estado e Igrexa católica, trazada con máis ou menos claridade no ordenamento xurídico básico, esvae con frecuencia, xa sexa para reclamarlle á Virxe do Rocío que traballe para reducir o desemprego, para solicitarlle ao Apóstolo Santiago "solucións" á crise ou para, vía reforma educativa, permitir que a materia de Relixión compute para a media académica. O principio constitucional segundo o cal "ningunha confesión terá carácter estatal" volve estar, cando menos, cuestionado esta fin de semana en Compostela, onde as relacións de "cooperación coa Igrexa católica e demais confesións" se converten en mobilización das principais autoridades galegas para recibir os representantes do Vaticano que se achegan a capital galega e participar nos seus actos litúrxicos. A visita vaticana ten a finalidade de ordenar arcebispo ao ourensán José Rodríguez Carballo, ministro xeral da orde franciscana a quen o papa Francisco vén de nomear secretario da Congregación para os Institutos de Vida Consagrada, unha caste de membro do goberno do Estado católico. A comitiva, encabezada polo secretario de Estado da Santa Sede, Tarcisio Bertone, chegou nas últimas horas do Día das Letras Galegas ao aeroporto de Lavacolla. Alí, a pé de pista, estaba o nuncio apostólico en España, Renzo Fratini, e ao seu carón o presidente da Xunta, a presidenta do Parlamento, o delegado do Goberno central e os ministros de Fomento e Exteriores. A visita incluíu, segundo a información ofrecida polo Arcebispado, unha "cea oficial ofrecida polo titular do Executivo galego" na residencia oficial de Monte Pío Tras ese recibimento, os membros da xerarquía católica trasladáronse ao complexo formado polo convento de San Francisco e o Hotel Monumento no que foi convertido parte do mesmo. Pero isto non implicou a fin da mestura cos estamentos políticos galegos. Ben ao contrario; Bertone achegouse á residencia oficial de Monte Pío para "manter unha entrevista" con Alberto Núñez Feijóo. Segundo a información ofrecida polo arcebispado -non constaba na axenda oficial da Xunta- en Monte Pío tamén se celebrou unha "cea oficial ofrecida polo titular do Executivo galego". Na xornada do sábado, a central da presenza de Bertone en Compostela, tamén haberá notable implicación de representantes políticos en actos puramente relixiosos. Así, tanto a Xunta como o Parlamento xa confirmaron que Feijóo e Pilar Rojo asistirán á "á celebración da Santa Misa e Ordenación Episcopal do padre José Rodríguez Carballo" na catedral de Santiago. Non consta, nin nos datos ofrecidos polo Goberno nin polo arcebispado, se van participar ou non na "recepción e cea" que, neste caso organizada pola Igrexa, vai acoller o "restaurante de San Martiño Pinario". Neste contexto, dos tres días que Tarcisio Bertone ten previsto pasar en Santiago só un transcorrerá unicamente no ámbito relixioso, sen contacto oficial con políticos. Será o domingo, cando celebrará unha misa privada na Catedral, se reunirá co arcebispo e "visitará distintas partes da cidade de Santiago en automóbil". Como pano de fondo desta viaxe está a "aspiración", formulada polo propio Feijóo, de que o papa Francisco visite a cidade durante os actos de celebración do aniversario da visita de Francisco de Asís a Compostela, conmemoración relixiosa declarada, a instancias da Xunta, acontecemento de "especial interese público", con exencións fiscais para as empresas que o patrocinen.


Summary: Masivas tractorada e mobilización pola sanidade pública. A Garda Civil que se nega a atender solicitudes en galego. A unidade prender no estudantado soberanista,... Todo isto e máis, neste número, xa na nosa loxa.

O 162 de Sermos Galiza xa nos quioscos,librarías e na nosa loxa. Coa tractorada e a manifestación de Vigo en defensa da sanidade pública como temas centrais, dúas mobilizacións vivas que amosan o pulso do pobo galego. 'O rural galego, fronte á súa batalla máis determinante'. Miles de tractores a bloquear durante días Compostela e a manter a pé da Muralla de Lugo o facho das reivindicacións leiteiras. Imaxes destacadas dun conflito no que se involucran persoas con nome e apelido que, coinciden, son conscientes de que o que está en xogo non afecta só os gandeiros. 'A área de Vigo planta cara áprivatización sanitaria da Xunta'. Unha manifestación multitudinaria evidencia o profundo malestar de miles de doentes do novo hospital de Vigo, que desde a súa apertura acumula deficiencias e polémicas, asociadas ao novo modelo de xestión e as urxencias da empresa concesionaria por sacar rendibilidade do centro sanitario. 'Podemos dá por feitas as dúas listas'. A dirección de IU no conxunto do Estado, disposta a disolverse nas candidaturas da formación de Pablo Iglesias e a mesmo darlle un papel subalterno ao seu líder, Alberto Garzón. 'O ensino vivo, a semente que abrolla'. Semente Trasancos abrirá en outubro en Narón as portas do seu propio espazo educativo. Falamos do proxecto neste semanario. Un veciño de Gondomar, Xosé Luís A., veu como en reiteradas ocasións lle ordenaban falar en español e non en galego para que a súa solicitude fose atendida polo instituto armado. Negouse a cambiar de idioma e a petición ficou sen cursar. Contamos o caso en 'A Garda Civil négase a atender unha solicitude por ser en galego'. En 'A unidade prende no estudantado nacionalista' falamos como a través do proceso Asembleas de base, Comités, Liga e Agir encetan o camiño cara á construción dunha organización estudantil unitaria. E neste número tamén tratamos como O operativo sanitario que actuou no grave accidente de Carral, que se saldou o pasado 5 de setembro con sete persoas falecidas e once feridas, non puido contar co apoio dun helicóptero do 061 por mor do recorte de horarios impostos pola Consellaría de Sanidade neste servizo. A CIG denuncia que este caso é un exemplo máis das consecuencias dese retallamento que deixa descubertas zonas do país durante horas. 'As lavandeiras do Marianne'. É o título da crónica completa de Ana Miranda sobre a súa travesía na 'Flotilla da Liberdade' de apoio a Palestina. En 'Cruzar o mar ou morrer aos poucos', Segundo os datos da Organización Internacional para as Migracións (OIM) máis de 350.000 persoas cruzaron o Mediterráneo, para o norte, entre xaneiro e xullo deste ano. Delas, case 3000 non chegaron a ningures. Entrevistamos Begoña Fernández, ex-xogadora de balonmán."Do que máis orgullosa me sinto é de ter comezado desde abaixo". En Viaxes na Miña Terra visitamos da man do colectivo Xea Valdoviño e Punta Frouxeira. E aínda hai máis, As dúas últimas citas do verán musical: o Reperkusión e o Festival de la Luz. E en 'Andrés Do Barro, o tren que desencarrillou prematuramente' falamos do cantante ferrolán. E de música, a volta dos Resentidos na nosa contra-capa. E os artigos de Antón Losada, Xavier Queipo, Luz Darriba. E os nosos críticos Mario Regueira, Andrés Castro, Olga Brañas e Heitor Picallo.


Summary: Autoridades mundiais puxéronse á fronte da impresionante manifestación, o que levou a dicir a un dos superviventes da revista satírica que "vomitarían" sobre os "novos amigos" que lles saíron após o atentado mortal.

Máis dun millón e medio de persoas marcharon este domingo cara á Praza da Nación de París en repulsa polos atentados extremistas que se cobraron a vida de 17 persoas esta semana en Francia, entre elas 12 empregad@s da revista satírica Charlie Hebdo, e a favor da liberdade de expresión sen violencia. A Marcha Republicana, encabezada polos superviventes e familiares das vítimas, seguidas de líderes internacionais -entre eles o presidente español Mariano Rajoy- e de todas as relixións detrás do presidente francés, François Hollande, encabezad@s por unha pancarta coa frase "Je Suis Charlie" avanzou polas rúas da capital nunha atmosfera de concordia, pero baixo a vixilancia de máis de 2.200 axentes de Policía fortemente armados. Malia a presenza de tanta seguridade, a multitude avanzou sen incidentes e irrompendo espontaneamente en aplausos ou cantando o himno francés A Marsellesa namentres o presidente Hollande compartúa impresións cos familiares das vítimas de Charlie Hebdo e do supermercado xudeu de Vincennes. Precisamente, un dos membros máis antigos da revista satírica atacada, o caricaturista holandés Bernard 'Willem' Holtrop, rexeitou as repentinas mostras de apoio das autoridades mundiais e advertiu de que non dubidarían en "vomitar" sobre os "novos amigos" da publicación. 'Willem', de 73 anos, é un dos membros da xeración que fundou a revista en 1968. "Temos moitos novos amigos: o Papa, a raíña Isabel II, Putin,... Teño que rirme. Marine Le Pen seguro que estaba encantada cando soubo que había islamistas disparando" na Redacción, afirmou 'Willem' nunha entrevista co xornal holandés 'Volkskrant'. "Vomitamos sobre toda esta xente que agora di que son os nosos amigos", engadiu.


Summary: Os populares escúdanse en que o Parlamento xa aprobou en 2011 a restrición de acceso para os e as menores de 12 anos, unha norma que se debe incorporar á Lei de Espectáculos públicos, aínda en proxecto.

O Parlamento galego rexeitou este martes prohibir o acceso dos e das menores de 16 anos ás corridas de touros. A maioría absoluta do Partido Popular botou abaixo a proposición non de lei presentada polo BNG, que si foi apoiada polo PSdeG-PSOE e AGE. Os populares escudáronse en que o Parlamento xa aprobou en 2011 a restrición de acceso para os e as menores de 12 anos, unha norma que se debe incorporar á Lei de Espectáculos públicos, aínda en proxecto. Os populares escudáronse en que o Parlamento xa aprobou en 2011 a restrición de acceso para os e as menores de 12 anos, unha norma que se debe incorporar á Lei de Espectáculos públicos, aínda en proxecto En efecto, como argumentou o popular José Santiago Freire, encargado de defender a posición dos conservadores, en 2011 a cámara xa aprobou por unanimidade unha proposición non de lei do BNG que instaba á Xunta a introducir na futura Lei de espectáculos públicos, actividades recreativas e establecementos públicos a prohibición de acceso ás persoas menores de 12 anos a espectáculos taurinos celebrados en recintos pechados. O anteproxecto de lei, con todo, está pendente da súa aprobación no Parlamento. Ana Pontón, que defendeu a proposta do Bloque, sinalou que "mentres, seguen entrando os menores, e vostedes prefiren mirar cara a outro lado". De feito, nas últimas semanas foi moi criticada, sobre todo pola plataforma Galicia, Mellor Sen Touradas, a oferta de descontos que os promotores taurinos pretenden implantar na feira taurina de Pontevedra, co obxectivo de venderlles abonos aos menores de 16 anos. O empresario Eduardo Lozano sinalou que buscan "propiciar o relevo xeracional e atraer un público máis novo" á feira taurina da Peregrina. "É unha batalla que estamos librando os empresarios cara a mocidade. Queremos que a mocidade se incorpore aos touros e en Pontevedra, tan tradicional en peñas taurinas, queremos que a afección veña dende a época máis nova", engadiu. No debate, Ana Pontón cualificou as touradas de "práctica cruenta, que non ten cabida nunha sociedade desenvolvida", e criticou os intentos dos empresarios taurinos para introducir nenos, nenas e adolescentes na afección a este espectáculo: "detrás deste relanzamento só están as presións do lobby taurino, que quere manter unha actividade fortemente subvencionada". Pontón lembrou que a Lei de Familia vixente en relación coa infancia establece a primacía do dereito do menor sobre outros dereitos, principios ou ben públicos. No artigo 43 alértase da difusión a menores de material audiovisual que incite á violencia. "Imaxinen o efecto que causa a exposición a estas imaxes xa non a través dunha pantalla, senón en directo", sinalou, ao tempo que alertou que "pode levar a unha desensibilización na vida real cara á violencia". Nas últimas semanas foi moi criticada a oferta de descontos que os promotores taurinos pretenden implantar na feira taurina de Pontevedra, co obxectivo de venderlles abonos aos menores de 16 anos A proposición non de lei do BNG, que instaba a Xunta "a tomar as medidas lexislativas necesarias para restrinxir a entrada de persoas menores de 16 anos a festexos taurinos", tiña a súa base na denuncia realizada polo Comité dos Dereitos dos Nenos da ONU, que hai uns meses lle fixo unha serie de recomendacións a Portugal para que adaptase as súas lexislacións sobre tauromaquia para que cumprisen coa Convención dos Dereito do Neno. A proposta lembraba tamén que os expertos alertan "da cruenta permisividade de que as persoas menores de idade poidan acceder a prazas de touros a contemplar esta clase de eventos". PSdeG-PSOE e AGE apoiaron a iniciativa. Por AGE, Yolanda Díaz sinalou que as touradas son un "espectáculo de violencia máxima" que "debería ser erradicada para todas nós, pero dende logo evitada para os e as menores de 16 anos". E situounas nun contexto de "guerra ideolóxica" a cargo do PP para "situarnos no imaxinario colectivo dunha España que non existe". Pola súa banda, a socialista Beatriz Sestayo criticou os descontos e promocións realizadas polos empresarios taurinos e sinalou que "este parlamento debe reflexionar sobre se se pode seguir fomentando unha festa que consiste no sufrimento dun animal". Polo Partido Popular, José Santiago Freire anunciou o voto contrario do seu grupo facendo referencia á devandita proposición aprobada en 2011, sinalando que non entendía a oportunidade desta nova iniciativa e preguntouse "que mudou nos últimos dous anos". Freire Abeijón defendeu que "a Xunta non se desentendeu dese acordo, o anteproxecto da Lei de Espectáculos introduce esta prohibición. Entendemos que fixar en 12 anos o límite é un primeiro paso e permítenos seguir valorando no futuro o impacto nos menores". "Que eu saiba, non se incrementou exponencialmente a asistencia de menores de 16 anos a espectáculos taurinos en Galicia, tampouco de diagnosticaron forte pegadas psicolóxicas en menores como consecuencia da visualización destas imaxes", sinalou. O deputado popular afirmou que "se cadra aumentou o nivel de rexeitamento á tauromaquia no BNG e nas demais forzas, sobre todo pola axenda marcada noutras comunidades autónomas, especialmente Catalunya" Freire Abeijón criticou igualmente que o BNG denunciase a participación de menores nas corridas de touros e non na Festa do Boi de Allariz, "que non só se fomenta a participación de menores, senón que mesmo se fan actividades específicas para nenos". Ana Pontón respondeu cualificando esta referencia de "demagoxia barata". "Son temas diferentes, unha polémica falsa", defendeu a deputada nacionalista, antes de engadir que "se vostede considera que a Festa do Boi é unha festa cruenta, deberían denuncialo ante a Xunta".


Summary: Piden a dimisión dos responsábeis da área sanitaria de Pontevedra-O Salnés por protagonizar unha xestión "desastrosa".

Traballadores e traballadoras do Servizo Galego de Saúde (Sergas) convocados polos sindicatos CESM Galicia, CO-BAS e Prosagap volveron concentrarse no día de hoxe ás portas do Hospital Montecelo e do Provincial para pedir a dimisión da responsables da área sanitaria de Pontevedra-O Salnés e protestar contra a precariedade laboral e a privatización de servizos. O representante do sindicato Comisións de Base (CO-BAS), Rafael Vázquez, lamentou que despois de varias semanas de mobilización dos traballadores aínda non lograron que se estabelezan "liñas de diálogo sólidas" co equipo directivo dos hospitais. Segundo este portavoz sindical, o único encontro que mantiveron recentemente co xerente José Ramón Gómez "non serviu para achegar posturas" xa que, segundo explica, a dirección entende que esas reunións son "meramente informativas" e non se pasan os datos concluíntes para debater os problemas sanitarios e de persoal. Entre outras queixas, os sindicatos reprocharon á Xerencia que non lles informase da "privatización" do servizo de Mantemento, unha circunstancia da que, conforme denuncian, decatáronse polos pregos de contratación desta prestación. "Eles din que só é mantemento preventivo cun contrato por tres anos, pero é o mesmo que en Vigo. Xa nolo temiamos", criticou Vázquez. Os sindicatos CESM Galicia, CO-BAS e Prosagap tamén temen o peche da Lavandaría do Provincial coa perda dos postos de traballo deste departamento e sospeitan que sucederá a mesma operación cos servizos de Esterilización e de Cociña. Segundo expón Rafael Vázquez, o SERGAS ten intención de trasladar estas áreas a Vigo: "É unha barbaridade, desde Vigo é imposible servir a todos os hospitais", afirmou. Os representantes dos traballadores piden a revisión do Plan Director do Hospital Gran Montecelo para que se contemplen as necesidades que quedaron patentes durante estes meses coa crise da pandemia e continúan reclamando negociación, planificación e a contratación de máis persoal. Peche de camas Nas súas protestas tamén alertaron do previsible peche de máis de 75 camas hospitalarias durante este verán, unha situación que, segundo censuran, repítese todos os anos por estas datas. Nesta ocasión os sindicatos advertiron de que os hospitais da área sanitaria quedarán en precario ante un posible rebrote da pandemia da Covid-19. Reclaman, así mesmo, que os servizos de Urxencias e de atención a pacientes de coronavirus refórcense este semestre para estar alerta ante calquera novo brote da pandemia. Os sindicatos pregúntanse como se vai a remontar a actividade que non se realizou durante estes meses de estado de alarma e denuncian que a xerencia se está saltando as listas de contratación para cubrir os meses estivais. Así mesmo, afirman que se está contratando, de maneira "irregular", a profesionais aos que se chamou para cubrir a etapa do coronavirus evitando recorrer ás persoas que se atopan nas listas, como se estableceu a través dun acordo. Tamén de demandan unha planificación da actividade asistencial transparente tanto para Atención Primaria como para Atención Especialidade. Dimisión da xerencia Por todas estas razóns, os manifestantes pediron a dimisión da xerencia dos hospitais de Pontevedra. Segundo denunciou Rafael Vázquez, "o de aquí é unha xestión desastrosa, deste xerente e do seu equipo directivo. Dedican o seu tempo a amañar os datos sobre o coronavirus. Amenten descaradamente cando falan do número de traballadores dos Hospitais contaxiados e que pasaron o coronavirus". Por último, aseguraron que o persoal sanitario continúa con problemas de déficit de luvas e máscaras.


Summary: A ATA augura que veñen "meses malos" para o sector.

Agosto despediuse deixando na Galiza unha media de 30 traballadores e traballadoras autónomos menos cada día. ATA Galiza —federación de asociacións de traballadores autónomos— ve "sinais inequívocos" de que veñen meses "malos" para o emprego, pondo como exemplo eses 915 cotizantes que se deron de baixa deste réxime en agosto. A respecto diso, o presidente da federación, Rafael Granados, advirte de que "indubidabelmente o emprego nin vai ben nin vai ir ben tampouco nos próximos meses". A Coruña é, segundo os datos do colectivo, a provincia galega "máis afectada pola perda de autónomos" e sectores como a hostalaría, o comercio e a agricultura "víronse duramente afectados". Todo iso, lamentan, por mor do incremento dos prezos das subministracións, dos carburantes e unha inflación "que está en máximos". A cota mínima de autónomos será 230 euros en 2023 "Son varios meses que se están rexistrando importantes perdas de autónomos. Por iso, teremos que empezar a traballar conxuntamente coa Xunta e as institucións para pór en marcha medidas de carácter urxente que axuden a reverter esta situación, porque xa son moitos meses de caída de autónomos na Galiza", apunta Granados. A cidadanía do Estado que peor valora a situación Segundo o Eurobarómetro da Comisión Europea, a cidadanía do Estado español é que peor valoración económica fai, canda a francesa, da situación actual no continente, xa que só 25% considera que a situación é boa fronte 65% que ten unha visión negativa. O mesmo xuízo faise sobre a economía do Estado español, pois só 16% das persoas enquisadas ve con bos ollos a situación actual da economía española fronte 82% que a considera mala. Colectivos de persoas autónomas alertan: "O peor está por vir" No referido á perspectiva económica na Unión Europea, o Eurobarómetro apunta que o desánimo se estende polos 27 Estados membros da UE pois, de media, só 16% dos europeos considera que a situación vai mellorar os próximos 12 meses, cun 53% que pensa que empeorará.


Summary: A central sindical nacionalista acusa o goberno galego de querer trasladar á opinión pública a imaxe dunha utilización fraudulenta dos fondos de formación por parte de organizacións como a CIG.

Após a publicación do informe do Consello de Contas de Galiza en que se recollen polo miúdo as subvencións concedidas pola Xunta de Galiza para cursos de formación, e das informacións publicadas ao respeito, a Confederación Intersindical Galega (CIG) avanzou esta cuarta feira (5 de novembro) que presentará unha denuncia perante a Fiscalía pola "manipulación" que ao seu entender está a cometer a Xunta de Galiza dos devanditos dados. Neste senso, o secretario xeral da CIG, Suso Seixo, e o secretario confederal e apoderado da forGa, Anxo García Torres, aseguraron en comparecencia de imprensa que "diante da utilización perversa e da manipulación que se está a facer do Informe do Consello de Contas, co que se pretende trasladar a opinión pública a imaxe dunha utilización fraudulenta dos fondos de formación, entre outras organizacións por parte da CIG". Informacións "difamatorias" Segundo a central sindical existe unha "intencionalidade política" na difusión destas informacións que vinculan a súa organización cun suposto fraude na obtención das axudas e é que, sinalan, o que se pretende é "tapar as denuncias de malversación de fondos públicos e de uso fraudulento dos fondos de formación por parte das empresas Operación Zeta-, con graves implicacións no propio PP e dalgúns dos seus dirixentes", para o que o PP tentaría "dar a imaxe" de que "todas as entidades formación facemos un uso fraudulento e corrupto dos recursos". Neste senso Seixo e García avanzaron que entregarán o informe perante a Fiscalía para "que quede irrefutabelmente probado que por parte da CIG non houbo utilización fraudulenta nin delituosa no uso destes fondos públicos". Aliás, apuntaron, solicitarán "unha rectificación pública" por parte dos medios de comunicación que publicaron informacións "denigrantes" para a CIG baixo o epígrafe 'Los escándalos de la corrupción'. De non se proceder á rectificación, advertiron, denunciarán un presunto delito de "difamación e inxurias". Prevaricación na adxudicación Así mesmo, desde a CIG sinalaron que presentarán unha "querela por prevaricación" contra o goberno galego por "discriminación" na adxudicación dos cursos. A central sindical asegurou que posúe "15 sentenzas do TSXG" que recoñecen a existencia dese feito e "fan chamamentos expresos á Xunta para que remate con esta actitude, indicándose incluso que a Xunta "está a actuar con mala fe e temeridade respecto dos cursos de formación que lle está a denegar de forma continuada á central sindical".


Summary: A segunda cidade sueca testa en empregados públicos se traballar menos e co mesmo salario é bo para a saúde, a felicidade dos traballadores.... e tamén para a produtividade.

Reducir a xornada laboral de 40 horas semanais é unha das demandas da esquerda sueca que desde principios da década dos 90 do século pasado foi collendo pulo até conformar un dos alicerces nos seus programas electorais. Algo que une social-demócratas (SAP) e esquerdistas (Vänsterpartier, Partido da Esquerda) mais que é visto con desconfianza tanto polos partidos de centro como de dereita. Até o de agora, a redución da xornada de laboral centraba debates teóricos, informes e estudos universitarios. Mais, desde hai uns meses, é o eixo no que se centra un 'experimento' que decorre en Gotemburgo e do que se espera ter resultados a finais do presente ano ou comezos do 2016. En abril do ano pasado o goberno local de Gotemburgo, segunda cidade sueca, con case un millón de habitantes na súa área metropolitana; aprobou activar un proxecto dun ano de duración polo cal a metade dos empregados públicos traballaría 8 horas e a outra metade 6 horas diarias (mantendo o mesmo soldo). Finalizado o prazo, procederíase a avaliar cal das 2 xornadas é máis beneficiosa para a saúde dos empregados, para o benestar familiar e social, e tamén para a produtividade. Mentres en Suecia implementan reducir a xornada laboral, en Galiza -segundo informe Consello Relacións Laborais- temos as xornadas laborais con máis horas desde hai 20 anos Por agora? Até o de agora, e segundo os responsábeis do Concello de Gotemburgo, os resultados están a ser positivos. Así o manifestou Matts Pilhem, tenente-alcalde (Partido da Esquerda) en declaracións a xornais suecos. Diferentes medios do país e internacionais están a facer reportaxes falando con empregados participantes no programa ou con responsábeis dos centros onde se desenvolven. 'The Guardian' centrouse nunha residencia pública na que 86 empregados adoptaron a xornada de 6 horas. Entrevistou traballadores e tamén a dirección do centro. Todas as voces foron a prol do novo horario. Este paso que está a dar a administración pública en Gotemburgo xa o deron hai anos na cidade coñecida como 'A pequena Londres' algunhas empresas do sector privado. A máis importante, a factoría de automóvles Toyota. Alí levan 13 anos co horario de seis horas e non pensan volver ao de 8 horas. O director xerente da factoría, Martin Back, salienta que coa nova xornada descenderon os erros e deficiencias no traballo. A factoría de Toyota na cidade sueca leva 13 anos con xornada de 6 horas/día E Galiza? O Consello Galego de Relacións Laborais deitaba nun informe de 2013 dados sobre como os asalariados en Galiza cada vez traballan máis horas. Menos soldo, máis traballo é o resume dun panorama laboral en Galiza sobre o que veñen alertando sindicatos e axentes sociais desde hai tempo. O propio presidente do Consello Galego de Relacións Laborais, Demetrio Fernández subliñaba que estabamos perante o aumento de salario "máis baixo desde que hai rexistros, hai 20 anos". E, ao mesmo tempo, a xornada de traballo, con todo, é "o máis grande" do mesmo período. Foron acordadas en media anual 1.792 horas. Ademais, case todos os contratos asinados este ano reflicte a clasificación en grupos, e no 30% deles existe a posibilidade de distribuír irregularmente a xornada.


Summary: A Fiscalía pide 9 anos de inhabilitación para os edís, acusados de pagar con diñeiro público a defensa dun compañeiro do Partido Popular imputado na trama da Pokemon. O goberno do PP na capital de Galiza, presidido por Currás, contra a parede, mentres Feijóo garda silencio.

José Luis García Bello, María Pardo Valdés, María Castelao, Francisco Javier Noya, Cecilia Sierra, María Amelia González Brandariz e Juan de la Fuente. Son os nomes dos sete concelleiros e concelleiras do grupo de goberno do Partido Popular no Concello de Santiago de Compostela aos que se abre xuízo oral por estaren imputados por prevaricación. Desde o inicio do regueiro de imputacións en Compostela con Conde Roa, Feijóo optou por actuar como se non fose presidente do PP en Galiza. O Xulgado de Instrución nº1 de Santiago de Compostela notificou esta segunda feira o auto de apertura de xuízo oral no procedemento que se instruiu en relación a un presunto delito de prevaricación que sería cometido por sete edís composteláns Case o máximo A xuíza, Ana López-Suevos, apreciou na instrución do caso indicios de criminalidade na conduta dos 7 concelleir@s. Así llo transmitiu á fiscalía, á quen a segunda feira 24 de febreiro lle deu traslado das dilixencias practicadas. A fiscalía tiña entón dúas opcións: ou solicitar a apertura de xuízo oral ou pedir o arquivo da causa. Optou pola primeira -dando, xa que logo, a razón á maxistrada-, o que leva agora á xuíza a ordenar o inicio do xulgamento. Aliás, a Fiscalía presentou escrito de acusación por un delito de prevaricación do artigo 404 do Código Penal (entre 7 e dez anos), solicitando para cada un dos acusados a pena de inhabilitación especial para o exercicio de emprego ou cargo público por prazo de 9 anos. Ou sexa, case o máximo legal. Están acusados de prevaricación por dar luz verde a pagar con fondos públicos o avogado do concelleiro de Deportes, imputado na trama da Pokemon A fiscala entende que a xunta de goberno non se ativo á legalidade, pois aprobou pagar a defensa de Adrián Varela (concelleiro de Deportes no grupo de goberno e acusado de corrupción), malia que un informe do secretario sinalaba que esa actuación só procedía en dous supostos: se a imputación foi derivada dun acto propio do seu cargo ou ben se a causa foi arquivada ou el absolto. A xunta do goberno local adoptou a decisión o 30 de maio de 2013 e optou por ocultala á opinión pública. O que non impediu que un mes máis tarde a información saíse á luz. O executivo local, sen plan B María pardo, unha das imputadas, recoñecía este luns a preguntas de xornalistas que o goberno local non tiña plan B para o caso de que fosen declarados culpábeis. "Non, para nada", contestou a esa cuestión, segundo informa La Voz de Galicia.


Summary: A xestión do monte veciñal pode ser un motor económico do rural. Sen a súa actuación, o abandono das terras do noso país sería máis grave. Un exemplo témolo nunha parroquia de Covelo que mantivo desde a súa creación unha forte relación coa súa historia e co mantemento económico sustentábel.

A importancia dos montes comunais na Galiza é indiscutíbel. Unha cuarta parte do territorio, algo máis de 700.000 hectáreas, está xestionado por esta figura. Un total de 2.800 Comunidades de Montes Veciñais en Man Común (CMVMC) traballan, con máis ou menos sorte, na valorización económica e social destas zonas que van máis alá do atractivo paisaxístico. Desde o seu nacemento, a súa función foi mudando co tempo pasando de mellorar a explotación forestal a servir de laboratorio de probas de múltiples proxectos de aproveitamento dos recursos naturais, gandeiros, patrimoniais e turísticos. Un exemplo témolo na CMVMC de Paraños (Covelo), que o pasado 26 de outubro foi escollido por parte do Grupo de desenvolvemento rural (GDR) Condado Paradanta como mellor dinamizador rural entre dezasete candidaturas presentadas. Comunidade combativa A parroquia de Paraños pertence ao municipio de Covelo e está situada na comarca do Condado Paradanta. Os seus escasos 200 habitantes viviron até mediados do século XX da agricultura e a gandaría. Hoxe contan cunha empresa de produtos cárnicos e a posibilidade de traballar, polas boas comunicacións, na área metropolitana de Vigo. A CMVMC de Paraños creouse en xaneiro de 1979, nuns anos de loita pola recuperación desta estrutura de xestión galega. Algo máis de cen veciñas e veciños con residencia habitual no lugar iniciaron unha andaina que na actualidade manteñen ao redor de 60. A súa historia caracterizouse pola defensa da comunidade e dos seus intereses. Na lembranza está a longa loita das propias obras e da expropiación do monte cando se construíu o enlace coa autovía A-52, a actual estrada N-559. Tamén os conflitos con Fenosa, coa Confederación Hidrográfica do Norte (agora Miño-Sil), con Telefónica e coa Consellaría do Medio Rural polas contas dun convenio. Recursos económicos e apoio ás empresas da zona A extensión do monte coa que contan, arborizado case na súa totalidade, é de 301 hectáreas e o valor total aproximado da madeira, segundo datos de 2008, estaba en 1.400.000 euros. Na actualidade os recursos económicos da CMVMV de Paraños céntranse no aproveitamento madeireiro cuns ingresos anuais de 50.000 euros que se reinvisten un 40% na propia entidade e o resto en proxectos positivos para á propia parroquia. Unha idea teñen clara en Paraños: a total eliminación de eucaliptos e outras especies invasoras. Apostan pola diversidade forestal e polas árbores autóctonas de rexeneración natural. Consecuencia desta política é a progresiva substitución, en certas zonas do monte, especialmente as que están orientadas ao norte, do piñeiro por bidueiro e carballo de rexeneración natural. Tamén a plantación de carballos americanos e castiñeiros xunto a creación de faixas en beiras de pistas con especies variadas como cerdeiras, freixos e pradairos. Unha idea teñen clara en Paraños: a total eliminación de eucaliptos e outras especies invasoras como acacias, mimosas ou canas da india do seu monte veciñal. Como explica ao Sermos Galiza o seu presidente, Xosé Manuel Sendín, a xestión do monte implica tamén a procura de alternativas ao aproveitamento madeireiro. "Agora estamos cun proxecto de apicultura coa idea de crear un apiario que potenciaría e faría máis visíbel a actividade cereira que estamos a dar a coñecer a través do Centro de Interpretación da ceraría". Teñen como prioridade contratar sempre empresas da zona ou galegas para realizar todos os traballos. Como complemento traballan o aproveitamento cinexético, a gandaría en liberdade e o aproveitamento resineiro. Na actualidade tentan introducir o interese polos cogomelos con xornadas e saídas ao monte. Con esta intención presentaron en 2017 ao programa Leader 2013-2020 un proxecto experimental de introdución de especies micolóxicas nunha parcela de monte. Aínda que na actualidade non contan con persoal propio, teñen como prioridade contratar sempre empresas da zona ou galegas para realizar todos os traballos, polo que teñen un papel fundamental para a continuidade do sector relacionado cos labores do monte. Importancia social A actividade dinamizadora da CMVMC de Paraños é moi importante. «En 2009 creamos o Parque Forestal 'A Fraga do Rei', cunha superficie de 10 Ha., e agora en 4 Ha. deste parque estamos a desenvolver na actualidade un proxecto de parque botánico». Unha das súas actuacións estrela foi a elaboración dun roteiro polo río Xabriña e a creación dun museo dedicado á ceraría tradicional na zona e que resultou decisivo para acadar o recoñecemento do premio que lles concedeu o GDR Condado Paradanta.